钦定古今图书集成/明伦汇编/官常典/第794卷 > 刘珫
## 钦定古今图书集成/明伦汇编/官常典/第794卷 > 刘珫

按《金史刘玑传》：“玑兄珫，字伯玉，幼名太平，以功臣子
补阁门祗候。遭父丧，求终制。会海陵篡立，不许，改充
护卫。海陵忌宗室，珫坐与往来，斥居乡里。世宗即位，
珫昼夜兼驰上谒，世宗大悦，以为护卫十人长，往招
宗叙、白彦敬、纥石烈志宁，皆相继来附。还报，上喜其
有功，呼其小字而谓之曰：‘太平所至，庶几能赞朕至
太平矣’。”改御院通进，与乌居仁等往南京发遣六宫
百司。珫建议留尚书右丞纥石烈良弼经略淮右，馀
皆北来，诏从之。丁母忧，起复，三迁武库署令。车驾幸
两京，留珫为中都总管判官，再转近侍局使，迁太子
少詹事兼引进使，赐袭衣。未几，为陕西统军都监，赐
厩马、金带。皇太子以马与币为赆，召为同知宣徽院
事，迁太子詹事、右宣徽使，与张仅言典领昭德皇后
园陵襄事，太子赠以厩马。转左宣徽使。以疾求补外，
除定海军节度使，以其弟太府监玮为同知宣徽院
事。珫朝辞，上曰：“卿旧臣，今补外，宁不恻然。东莱濒海，
风物亦佳，卿到，必得调养。朕用卿弟在近密，如见卿
也。”仍赐厩马、金带、彩十端、绢百匹。卒官，年五十七。珫
柩过京畿，敕有司致祭，赙银三百两、重彩三十端。